Benɛ Yohane nɛ ji Zakaria kɛ Elizabɛt a binyumu ɔ wa a, e ba pee gbalɔ. Yehowa gu Yohane nɔ kɛ tsɔɔ nihi kaa Mesia a ma. Se Yohane tsɔɔ we ní ngɛ kpe he ɔmɛ loo ngɛ ma amɛ a mi, se mohu e fiɛɛ ngɛ nga a nɔ. Nihi fuu je Yerusalɛm kɛ Yudea kɛ ba Yohane ngɔ konɛ e tsɔɔ mɛ ní. E tsɔɔ mɛ kaa loko a ma nyɛ maa sa Mawu hɛ mi ɔ, ja a kpa ní yayamihi peemi. Benɛ a bu Yohane tue se ɔ, a kpɛti nihi fuu tsake a tsui, nɛ Yohane baptisi mɛ ngɛ Yɔdan Pa a mi.
Yohane pee e si himi kpokploo. E wo tade nɛ a kɛ afukpɔngɔ he bwɔmi lɛ pee, nɛ ní nɛ e yeɔ ji baalɛhi kɛ nga nɔ hwo. Nihi suɔ nɛ a maa le nɔ nɛ Yohane ji. Farisi bi kɛ Saduki bi nɛ a woɔ a he nɔ ɔ po ba e ngɔ. Yohane de mɛ ke: 'E sa nɛ nyɛ dla nyɛ blɔ ɔmɛ nɛ nyɛ tsake nyɛ tsui. Nyɛ ko susu kaa nimli titli ji nyɛ ejakaa nyɛ deɔ ke Abraham bimɛ ji nyɛ. Enɛ ɔ tsɔɔ we kaa Mawu bimɛ ji nyɛ.'
Nihi fuu ba Yohane ngɔ nɛ a bi lɛ ke: 'Mɛni e sa kaa waa pee konɛ waa sa Mawu hɛ mi?' Yohane de Yuda bi ɔmɛ ke: 'Nɔ nɛ ngɛ tade enyɔ ɔ nɛ ngɔ kake kɛ ha nɔ nɛ hia eko.' Anɛ o le nɔ́ he je nɛ e de jã a lo? E ngɛ hlae nɛ e kaseli ɔmɛ nɛ a le kaa loko a ma nyɛ maa sa Mawu hɛ mi ɔ, ja a suɔ ni kpahi.
Yohane de tó tsuli ɔmɛ ke: 'Nyɛɛ ye anɔkuale nɛ nyɛ ko sisi nihi.' E de ta buli ɔmɛ ke: 'Nyɛ ko he nyɔ mi ní, nɛ nyɛ ko ye lakpa.'
Osɔfo ɔmɛ kɛ Levi bi ɔmɛ hu ba Yohane ngɔ nɛ a bi lɛ ke: 'Mɛnɔ ji mo? Ni ɔmɛ tsuo suɔ kaa a maa le.' Yohane ha heto ke: 'Imi ji gbi ko nɛ ngɛ pɛe ngɛ nga a nɔ ɔ nɛ. Gbi ɔ ngɛ nihi blɔ tsɔɔe kɛ yaa Yehowa ngɔ kaa bɔ nɛ gbalɔ Yesaya de ɔ.'
Nihi a bua jɔ níhi nɛ Yohane ngɛ mɛ tsɔɔe ɔ he. Enɛ ɔ he ɔ, nihi fuu susu kaa eko ɔ, Yohane ji Mesia a nɛ. Se e de mɛ ke: 'Nɔ ko nɛ e nɔ kuɔ pe mi ma ngɛ ye se. E tokota nɔ kpã tete po, i sɛ nɔ nɛ e pɛneɔ. Imi lɛɛ i ngɔ nyu kɛ baptisi nyɛ, se jamɛ a nɔ ɔ lɛɛ e maa ngɔ mumi klɔuklɔu kɛ baptisi nyɛ.'
'Nyumu nɛ ɔ ba kaa odase yelɔ, bɔ nɛ pee nɛ e ba ye la a he odase, konɛ kɛ gu e nɔ ɔ, nimli slɔɔtohi tsuo nɛ a nyɛ nɛ a he ye.'—Yohane 1:7